Ashley Cole

Ashley Cole (s. 20. joulukuuta 1980 Lontoo) on englantilainen jalkapalloilija. Hän oli pelipaikaltaan vasen laitapuolustaja. Merkittävimmän seurauransa hän teki Arsenalissa ja Chelseassa. Hän pelasi vuosina 2001–2014 yli sata ottelua Englannin maajoukkueessa.

 Seurajoukkueura 

 Arsenal 
Cole aloitti ammattilaisuransa Arsenalissa, jonka riveissä oli pelannut aiemmin juniorina. Ensiesiintymisensä edustusjoukkueessa hän teki marraskuussa 1999, Englannin liigacupin ottelussa Middlesbroughia vastaan, ja ensimmäisen Valioliiga-ottelunsa hän pelasi toukokuussa 2000, jolloin Arsenal kohtasi kauden viimeisessä ottelussa Newcastle Unitedin. Ennen jälkimmäistä ottelua hän vietti keväällä 2000 kolme kuukautta lainapelaajana Crystal Palacessa. 

Syksyllä 2000 Cole sai Sylvinhon, Arsenalin avauskokoonpanoon kuuluneen vasemman laitapuolustajan loukkaantumisen jälkeen näytönpaikkansa seuran avauskokoonpanossa. Hän käytti tilaisuutensa hyväkseen ja piti paikkansa avauskokoonpanossa myös Sylvinhon kuntoutumisen jälkeen. Sittemmin Cole kuului Arsenalin avainpelaajiin usean vuoden ajan. Hän voitti seurassa kaksi Valioliigan mestaruutta (2002 ja 2004) ja kolme FA Cupin mestaruutta (2002, 2003 ja 2005). Hänelle kertyi Arsenalin edustusjoukkueessa yhteensä 228 ottelua ja hän teki yhdeksän maalia.  

Keväällä 2005 Cole aiheutti kohua tapaamalla pelaaja-agenttinsa kanssa Chelsean edustajia, vaikka hänen sopimustaan Arsenalin kanssa oli tuolloin jäljellä vielä kaksi ja puoli vuotta. Valioliiga antoi myöhemmin Colelle, Chelsean managerille José Mourinholle ja Chelsealle sakot liigan sääntöjen rikkomisesta. 

 Chelsea 
Syksyllä 2006 Colen siirtyminen Chelseaan lopulta toteutui. Arsenal sai vaihtokaupassa ranskalaispuolustaja William Gallas’n ja viisi miljoonaa puntaa rahaa. Cole oli voittamassa Chelseassa Valioliigan mestaruutta vuonna 2010, FA Cupia vuosina 2007, 2009, 2010 ja 2012, Englannin liigacupia vuonna 2007 ja Mestarien liigaa vuonna 2012. Mestarien liigan loppuottelu Bayern Müncheniä vastaan päättyi rangaistuspotkukilpailuun, jossa Cole oli yksi yrityksissään onnistuneista. 

 Roma 
Heinäkuussa 2014, sopimuksensa Chelsean kanssa päätyttyä, Cole siirtyi kaksivuotisella sopimuksella italialaisseura AS Romaan. Sopimukseen sisältyi myös optio kolmannesta kaudesta. Kaudella 2014–2015 Cole pelasi Romassa 11 Serie A:n ottelua, kolme Mestarien liigan ottelua sekä kaksi Italian cupin ottelua. Cole ei pelannut Romassa yhtäkään ottelua kaudella 2015–2016 ja hänen sopimuksensa Roman kanssa purettiin yhteisymmärryksessä 19. tammikuuta 2016.

 LA Galaxy 
Cole teki 27. tammikuuta 2016 sopimuksen MLS-seura LA Galaxyn kanssa. Hän pelasi kausina 2016–2018 yhteensä 86 MLS:n runkosarjaottelua ja teki niissä kolme maalia: ensimmäisen 8. elokuuta 2016 New York Red Bullsia vastaan, toisen 5. heinäkuuta 2017 Real Salt Lakea vastaan ja kolmannen 15. elokuuta 2018 Colorado Rapidsia vastaan. Hän pelasi LA Galaxyssa myös kolme MLS:n pudotuspeliottelua. 

Kaudella 2018 Cole toimi LA Galaxyn kapteenina. Colen sopimus LA Galaxyn kanssa päättyi kauden 2018 loppuun, eikä sitä uusittu.

 Derby County 
Tammikuussa 2019 Cole allekirjoitti loppukauden mittaisen sopimuksen Englannin mestaruussarjassa pelanneen Derby Countyn kanssa. Cole pelasi kevätkaudella 2019 Derby Countyssa yhdeksän sarjaottelua sekä kaksi nousukarsintaottelua. Derby Countyn 2–1-tappioon päättyneessä nousukarsintojen loppuottelussa Aston Villaa vastaan hän pelasi täydet minuutit. Cole pelasi helmikuussa 2019 myös yhden FA Cupin ottelun Brighton & Hove Albionia vastaan ja teki ottelussa ainoaksi jääneen maalinsa Derby Countyn pelaajana.

Elokuussa 2019 Cole ilmoitti lopettavansa ammattilaisuransa.

 Maajoukkueura 
Cole teki ensiesiintymisensä Englannin A-maajoukkueessa 28. maaliskuuta 2001 ottelussa Albaniaa vastaan. Hän pelasi kaikkiaan 107 maaottelua, viimeisen 5. maaliskuuta 2014 Tanskaa vastaan. Hän on toiseksi eniten otteluja Englannin joukkueessa pelannut puolustaja Bobby Mooren jälkeen. Heitä enemmän otteluja Englannin joukkueessa ovat pelanneet vain maalivahti Peter Shilton, hyökkääjä Wayne Rooney sekä keskikenttämiehet David Beckham ja Steven Gerrard. Cole ilmoitti maajoukkueuransa päättymisestä toukokuussa 2014 jäätyään jalkapallon MM-kisoihin 2014 valitun joukkueen ulkopuolelle.  

Cole pelasi viisissä arvokisoissa, MM-kisoissa vuosina 2002, 2006 ja 2010 sekä EM-kisoissa vuosina 2004 ja 2012, kaikissa avauskokoonpanossa. Hän ohitti vuoden 2012 EM-kisoissa Peter Shiltonin ja David Beckhamin kautta aikain eniten jalkapallon arvokisaotteluja pelanneena englantilaisena.

 Ura valmentajana 
Cole on peliuransa jälkeen toiminut Evertonin, Chelsean, Birmingham Cityn, Englannin alle 21-vuotiaiden maajoukkueen sekä Englannin A-maajoukkueen apuvalmentajana.

 Yksityiselämä 
Cole oli naimisissa Girls Aloud -yhtyeessä laulaneen Cheryl Colen (o.s. Tweedy) kanssa. He kihlautuivat vuonna 2005 ja avioituivat heinäkuussa 2006. Pari erosi vuonna 2010 Ashley Colen jäätyä lehdistön mukaan kiinni pettämisestä.

 Lähteet 

 Aiheesta muualla 

Luokka:Englantilaiset jalkapalloilijat
Luokka:Vuonna 1980 syntyneet
Luokka:Elävät henkilöt